אמיר פרחי

אמיר פרחי (נולד ב-1983) הוא קצין בצה"ל בדרגת אלוף-משנה. שימש מפקד שייטת 13 ומפקד עוצבת חצי האש.

ביוגרפיה
פרחי גדל ברמת גן. עם גיוסו לצה"ל ב-2002 התנדב לשייטת 13, לאחר סיום המסלול הלוחם ושירות מבצעי בן שנה נשלח לקורס קציני חי"ר אותו סיים בהצטיינות. ב-2005 מונה למפקד צוות ולחם במלחמת לבנון השנייה, בין היתר במבצע יער הנגב. ב-2007 שימש כמפקד יחידת הפשיטה בשייטת, ולחם בין היתר במבצע עופרת יצוקה. בשנים 2009-2011 שימש מדריך ראשי בבית הספר להכשרת הלוחמים בשייטת. ב-2015 סיים את לימודיו במכללה הבין-זרועית לפיקוד ולמטה בהצטיינות וב-2016 מונה למפקד פלגת לוחמים בשייטת. בתפקיד זה הוענק לו אות ראש הממשלה על הישג מודיעני-מבצעי. 

בשנת 2017 מונה לראש לשכת הרמטכ"ל, גדי איזנקוט, ושימש בתפקיד גם תחת הרמטכ"ל אביב כוכבי. בסיום תפקידו ב-2019 הועלה לדרגת אלוף-משנה, ומונה למפקד עוצבת חצי האש ומפק״ץ בקורס מפקדי פלוגות. בשנת 2021 מונה למפקד שייטת 13, וסיים את תפקידו בשנת 2023. במהלך כהונתו כמפקד הוענקו לשייטת צל"ש הרמטכ"ל, ותעודת הערכה מטעם הרמטכ״ל על פעילות מבצעית חשאית במערכה שבין המלחמות.

ב-17 ביולי 2023 הוחלט על מינויו למפקד הבא של קורס מפקדי פלוגות ומפקדי גדודים בדרגת תא"ל.

חיים אישיים 
פרחי נשוי לעדי ואב לשניים. בעל תואר ראשון בהצטיינות בממשל, דיפלומטיה ואסטרטגיה מאוניברסיטת רייכמן ובעל תואר שני בהצטיינות במדעי המדינה מאוניברסיטת חיפה.

קישורים חיצוניים 
 קורות חייו של אלוף משנה אמיר פרחי
 
 
מאמרים פרי עטו
 "הקומנדו הימי – בין צור לג'נין", המכון למדיניות נגד טרור, המרכז הבינתחומי הרצליה, אפריל 2015.
 המתח בין הזירות בעיצוב מדיניות הביטחון הלאומי של ישראל - מקרה הבוחן של השנים 2017–2018, כתב העת "בין המערכות" באתר צה"ל, 3 בספטמבר 2020
 אמיר פרחי וגל פרל, מגדילים את העוגה ופועלים במשולב – על מבצעים משולבים של כוחות מאוישים ובלתי־מאוישים, בין הקטבים 38, דצמבר 2022

הערות שוליים

מפקדי שייטת 13
מפקדי חטיבה 551
ראשי לשכת הרמטכ"ל
אלופי-משנה בצה"ל
ישראלים שנולדו ב-1983